Gestroopte mens – NG Vishoek
Home / Gestroopte mens
Sara en Abraham het vir meer as 25 jaar ook wintertye beleef: Tye toe hulle vergeefs moes wag dat God se belofte van 'n nageslagkind sou waar word. En hoe langer hulle op nuwe lewe gewag het, hoe skraler het die kans geword dat daar léwe geskep kon word. Wie kan immers op negentigjarige ouderdom 'n kind in die wêreld bring. En tóg, juis toe dit heeltemal te laat was … tóé laat God die onmoontlike wonder gebeur: Isak word gebore!
God se trou is nie afhanklik van uiterlike omstandighede en menslike volharding nie. God se trou is 'n wesenskenmerk van Gód — dis iets veel groters as wat ons menseverstand ooit kan verstaan. Daarom kan God jaar na jaar weer lewe blaas in die dooie takke van die natuur. En dáárom kan enige verlore situasie radikaal verander en 'n uitsiglose wêreld in 'n lewe van hoop verander.
God is altyd getrou. Ook in die wintertye van jou lewe wanneer 'n deel van jou dood en leweloos voel. Ja, ook dán kan Hy met sy grootheid en genade weer nuwe lewe skep wat met oorgawe kan groei en blom. Lewe daarom — ongeag jou omstandighede — met moed. Moed wat soms bang is, maar steeds voortgaan. Moed wat onseker is, maar nogtans die uitdagings aanpak en moed wat soms nie kan sien nie, maar nietemin positief vorentoe beur. Tagore het gesê: Maar nou vind ek uit dat u wil geen eindes in my ken nie. Wanneer ou woorde op die tong begin sterf, ontspring nuwe melodieë in die hart. En waar ou gebaande weë verdwyn, ontvou 'n nuwe landskap met al sy wonders voor ons oë.
Wees moedig en dapper — ook in die blaarlose tye van jou lewe. Doen jy maar net elke dag wat jy moet doen, glo en vertrou en leef in die wete dat jy die res in sy hande kan laat. Dié hande wat lewe gee.
Dankie dat ek U onder alle omstandighede 100% kan vertrou in dié wete dat U — die God van lewe — enige iets kan verander, enige iets kan laat gebeur en selfs uit die droogste takke léwe kan skep!